Politiikkaradio: "Urkintalait" tulevat Suomeen

Entinen sisäministeri Päivi Räsänen (kd) puolustaa hallituksen toimia tiedustelulainsäädännön luomiseksi Suomeen. Räsäsen mukaan kyse ei ole massavalvonnasta, joka kohdistuisi mihin tahansa viesteihin, vaan vakavaan terrorismiin ja kansalliseen turvallisuuteen kohdistuvista uhkista. ”Ei siellä poliisi ole kiinnostunut tavallisen kansalaisen sähköpostiviesteistä, vaan on kiinnostunut vakavasta rikollisuudesta”, sanoo Räsänen Politiikkaradiossa. ”Kyseessä olisi aina uhka kansalliselle turvallisuudelle. Hyvin vakavan rikoksen epäily, niin että se epäily on myös vahva, esimerkiksi terrori-iskun suunnittelu vaikkapa Suomen maaperälle.” Kansanedustaja Jyrki Kasvi (vihr) epäilee massiivisen verkkovalvonnan kykyä torjua esimerkiksi vakavaa terrorismia. Kasvin mukaan kysymys on siitä, missä määrin kansalaisoikeuksia voidaan rajoittaa turvallisuuden nimissä. ”Peruskysymys tässä on se, että voidaanko me puolustaa yhteiskunnan avoimuutta ja kansalaisten oikeuksia, rajoittamalla sitä avoimuutta ja niitä kansalaisten oikeuksia. On aivan totta, että me tarvitaan tämä tiedustelulainsäädäntö, koska meillä ei ole sitä. Meillä viranomaiset ei tiedä mitä he saa tehdä ja mitä he ei saa tehdä. Mutta onko sen lainsäädännön tavoitteena suojella kansalaisten oikeuksia, vai rajoittaa niitä turvallisuuden nimissä?” Räsänen ihmettelee miksi suomalaisiin viranomaisiin ei luoteta ja huomauttaa, että verkkomaailma on jo täynnä rikollista urkintaa. ”Hyvänen aika. Kyllä kai me nyt Suomessa luotetaan enemmän meidän omaan poliisiin ja meidän omiin viranomaisiin, kuin sitten vaikkapa näiden naapurimaiden, jotka meille apua antaa, ja pääsee niihin samoihin tietoihin käsiksi. He jo lukee niitä. Ja meidän omat viranomaiset eivät pääse niitä lukemaan”, sanoo Räsänen. Tapio Pajunen / Politiikkaradio